ธปท.หั่นเป้าGDPปี57เหลือ0.8%ต่ำกว่ารัฐบาลคาด
ธปท.หั่นประมาณการเติบโตปีนี้ลงเหลือ 0.8% ต่ำกว่าที่รัฐบาลคาดไว้ที่ 1% ปี58เหลือ 4% จากเดิม 4.8% เหตุเศรษฐกิจฟื้นตัวช้ากว่าคาด
29 ต.ค. 2565

ธปท.หั่นประมาณการเติบโตปีนี้ลงเหลือ 0.8% ต่ำกว่าที่รัฐบาลคาดไว้ที่ 1% ส่วนปีหน้าปรับลดลงเหลือ 4% จากเดิม 4.8% เหตุเศรษฐกิจฟื้นตัวช้ากว่าคาด ระบุระยะต่อไปการใช้จ่ายในประเทศจะดีขึ้นจากราคาน้ำมันและค่าไปลดลง
นายเมธี สุภาพงษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) แถลงผลการประเมินภาวะเศรษฐกิจ ครั้งล่าสุดในเดือนธ.ค.นี้ ว่า ธปท.ได้ประมาณการณ์อัตราการเติบโตทางเศรษฐกิจ(จีดีพี)ปีนี้ลดลงเหลือ 0.8% จากเดิมในเดือนก.ย.ที่ 1.5 % ซึ่งเป็นการคาดการณ์ที่ต่ำกว่าของรัฐบาลที่มองว่าปีนี้ยังน่าจะโตที่ 1% ส่วนจีดีพีปีหน้าธปท.คาดว่าจะลดลงเหลือ 4.0 % จากเดิมคาดไว้ 4.8% เนื่องจากเศรษฐกิจฟื้นช้ากว่าที่เคยประเมินไว้ จากส่งออกที่ฟื้นตัวช้า ตามเศรษฐกิจโลกที่ขยายตัวต่ำกว่าคาด โดยเฉพาะในกลุ่มยูโร และญี่ปุ่น
นอกจากนี้ การใช้จ่ายภาครัฐยังต่ำกว่าที่คาด ส่งผลให้การลงทุนภาคเอกชนล่าช้าตามไปด้วย บวกกับการบริโภคภาคเอกชนหรือการใช้จ่ายในประเทศที่ขยายตัวได้ช้าเพราะถูกถ่วง จากรายได้การเกษตรที่ลดลง และภาระหนี้ครัวเรือนที่อยู่ในระดับสูง
“การปรับลดการเติบโตรอบนี้ มาจากปัจจัยหลายๆอย่างรวมกัน ทั้งการเบิกจ่ายภาครัฐล่าช้า ทำให้เอกชนช้าไปด้วย การบริโภคในประเทศที่ยังฟื้นช้า เพรายังมีหนี้ครัวเรือนที่สูงและราคาสินค้าที่ต่ำ อย่างไรก็ดี ในปีหน้าเศรษฐกิจจะปรับดีขึ้น เพราะถึงรายได้ของภาคเกษตรจะลดลงจากราคาสินค้าเกษตรที่ลดลง แต่การที่ราคาน้ำลดลง ค่าไฟฟ้าลดลง น่าจะส่งผลดีต่อการบริโภคมากขึ้น” นายเมธีกล่าว
นายเมธี กล่าวว่า ในการประมาณการณ์ครั้งนี้ ธปท.คาดอัตราเงินเฟ้อพื้นฐานปีนี้อยู่ที่ 1.6% เท่ากับที่เคยคาดครั้งก่อน และปี58คาดว่าจะลดลงเหลือ 1.2% จากเดิมที่ 1.3% ซึ่งเป็นไปตามแนวโน้มราคาน้ำมันที่ลดลง ด้านอัตราเงินเฟ้อทั่วไปปีนี้คาดไว้ที่ 1.9 % ลดลงจาก 2.2 % ส่วนปี 58 คาดไว้ที่ 1.2 % ลดลงจากเดิมที่ 2.1 % ตามสมมติฐานราคาน้ำมันที่ลดลง โดยปี 58 นี้ธปท.คาดว่าราคาน้ำมันดูไบน่าจะลดลงเหลือ 70 เหรียญสหรัฐ/บาร์เรล จากเดิมที่คาดไว้ที่ 101 เหรียญสหรัฐ/บาร์เรล
นอกจากนี้ ธปท.ยังคาดการณ์การส่งออกในปีนี้ว่าจะติดลบที่ 0.5 % จากเดิมคาด 0% ส่วนปี 58 คาดว่าส่งออกจะโตเพียง 1% จากเดิมที่ 4.0% เนื่องจากอุปสงค์หรือความต้องการในตลาดโลกฟื้นตัว ราคาสินค้าส่งออกกลุ่มปิโตรเลียมลดลงตามราคาน้ำมันในตลาดโลก บวกกับไทยมีข้อจำกัดในการผลิตซึ่งต้องใช้เวลาในการแก้ไข แถมช่วงนี้เงินเยนอ่อนค่าลงทำให้ราคาสินค้าส่งออกไปญี่ปุ่นถูกต่อราคาลงด้วย